BIZ ย้ำไวรัสโควิดยังไม่กระทบ คงเป้ารายได้ปีนี้โตกว่า 1.4 พันลบ.
BIZ ย้ำไวรัสโควิดยังไม่กระทบ คงเป้ารายได้ปีนี้โตกว่า 1.4 พันลบ.
BIZ ย้ำไวรัสโควิดยังไม่กระทบ คงเป้ารายได้ปีนี้โตกว่า 1.4 พันลบ.
17 มี.ค. 2563

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า บริษัทยังคงเป้าหมายรายได้ปีนี้จะเติบโตเป็นกว่า 1.4 พันล้านบาท แม้ว่าขณะนี้จะเกิดสถานการณ์การแพร่ระบาดของเชื้อไวรัสโควิด-19 แต่บริษัทยังมั่นใจว่าจะสามารถส่งมอบสินค้าได้ แม้อาจจะเลื่อนส่งมอบบ้าง แต่ลูกค้าไม่ได้ยกเลิกการสั่งซื้อ ซึ่งปัจจุบันบริษัทมีงานในมือรอส่งมอบ (Backlog) อยู่ที่ 1.4 พันล้านบาท คาดว่าจะรับรู้รายได้ราว 80-90% ในปีนี้
ส่วนการประมูลงานใหม่ๆ ขณะนี้ก็อยู่ระหว่างรอหน่วยงานภาครัฐเปิดประมูลงานมูลค่ารวมกว่า 1,000 ล้านบาท โดยยอมรับว่าการประมูลงานใหม่อาจมีการเลื่อนออกไปเล็กน้อย จากเหตุไวรัสโควิด-19 ระบาด และความล่าช้าของงบประมาณปี 63 แต่อย่างไรก็ตาม เบื้องต้นยังไม่ได้ส่งผลกระทบต่อบริษัทอย่างมีนัยสำคัญ เชื่อว่าหน่วยงานภาครัฐจะต้องเร่งเปิดประมูลงานออกมาอย่างแน่นอน
ขณะที่แนวโน้มผลการดำเนินงานในไตรมาส 1/63 น่าจะออกมาดีจากการส่งมอบเครื่องฉายรังสีได้ตามกำหนด เนื่องด้วยการแพร่ระบาดของเชื้อไวรัสโควิด-19 ยังไม่ได้ส่งผลกระทบในขณะนี้ แต่บริษัทก็อยู่ระหว่างติดตามสถานการณ์จากทางฝั่งของรัฐบาลอย่างใกล้ชิด โดยเฉพาะหากมีการประกาศปิดเมืองเกิดขึ้น ซึ่งอาจมีผลต่อการส่งมอบเครื่องฉายรังสีให้เลื่อนออกไป
“ตัวเลขปัจจุบัน เรายังคงเป้าหมายรายได้ไว้ตามเดิมอยู่ หรือเติบโตไม่ต่ำกว่า 1.4 พันล้านบาท โดยยังรอดูสถานการณ์จากทางฝั่งรัฐบาล ว่าจะประกาศปิดเมือง หรือมีมาตรการอะไรออกมาหรือไม่ ซึ่งเราน่าจะได้รับผลกระทบหากมีการปิดเส้นทางการขนส่ง ทำให้ส่งมอบไม่ได้ตามเป้าหมาย หรือเลื่อนออกไป แต่ ณ ขณะนี้เรายังไม่ได้รับผลกระทบและยังส่งมอบได้อยู่”นายสมพงษ์ กล่าว 
สำหรับโรงพยาบาลแคนเซอร์ราชา จ.ชลบุรี ที่บริษัทถือหุ้นในสัดส่วน 65% หลังได้เปิดให้บริการไปแล้วนั้น ปัจจุบันก็มีจำนวนผู้ป่วยโรคมะเร็งเข้ามาใช้บริการพอสมควร ซึ่งผลการดำเนินงานในปีนี้ยอมรับว่าน่าจะมีผลขาดทุน เนื่องจากเป็นปีแรกของการดำเนินธุรกิจ ขณะเดียวกันผู้ป่วยโรคมะเร็งก็ถือว่าเป็นกลุ่มเสี่ยงต่อการติดเชื้อไวรัสโควิด-19 ได้มากกว่าผู้ป่วยทั่วไป โดยทางโรงพยาบาลก็ได้มีมาตรการป้องกันไม่ให้เชื้อไวรัสดังกล่าวเกิดการแพร่ระบาด